Flemming Møller Mortensen (S), 2025-05-27:
Mange tak til Dansk Folkeparti.
Det her er jo en faktor, vi altid har med i vores tanker, når vi taler geopolitik og balancer i verden.
Der er højspænding rigtig mange steder i verden, og der er en tendens til polarisering, og vi tænker jo altid, at Kina er en stor spiller og i høj grad er blevet en endnu større spiller rent globalt.
Det er ikke længe siden, jeg sammen med kolleger fra Det Udenrigspolitiske Nævn rejste i området omkring Det Sydkinesiske Hav og dér ved selvsyn og i dialog fik et billede af, hvordan forholdene er mellem Kina og Taiwan og de omgivende områder.
Derfor er det også relevant og også en del af den socialdemokratiske tankegang – udenrigsministeren har også givet udtryk for det – hvordan Danmark står i vores internationale samarbejde, også med vores nærmeste samarbejdspartnere i EU.
Set med socialdemokratiske øjne har Danmark jo en klar interesse i, at vi arbejder på at nedtrappe i det spændingsfyldte Taiwanstræde, og det gør vi i høj grad gennem vores ageren i EU.
EU er en rigtig vigtig aktør, og set med socialdemokratiske øjne er det en af vores gode muligheder for at være med til at stabilisere og presse på for, at Kina ikke udøver yderligere skadelige praksisser over for Taiwan, som virkelig kan være destabiliserende i hele regionen.
Dermed er Danmarks position, at vi skal turde håndtere de udfordringer, som opstår.
Det skal vi gøre både bilateralt, men også igennem vores tætte samarbejde i EU, hvor der jo er en fælles strategisk tilgang til Kina nu.
Men Kina er jo altså også en politisk og økonomisk sværvægter, som vi har store interesser i at samarbejde med.
Som skitseret er det stadig væk vores holdning, at Danmark fortsat skal have en etkinapolitik, men at vi samtidig bibeholder vores relationer til Taiwan, ikke på diplomatisk vis, men med udgangspunkt i økonomisk og kulturel udveksling, som jo er til stor glæde for begge parter.
Men det er rigtig væsentligt – og det er jo også udtrykt som regeringens holdning – at der gennem relationer til Kina rejses muligheder for at have den kritiske dialog på forskellige områder.
Det kan eksempelvis være i forbindelse med de aggressive militære øvelser i Taiwanstrædet, som i den grad har vist sig i hele regionen at virke eskalerende og provokerende.
Så set med socialdemokratiske øjne er det altså en rigtig vigtig kanal for Danmark, at vi stadig væk har den dialog, som vi nu har, i en strategisk rammesætning, sådan at vi kan få fremført vores holdninger direkte i forhold til kinesiske repræsentanter.
Udviklingen går rigtig hurtigt.
Jeg har været med i Folketinget så længe, at jeg godt kan huske, hvordan det var, da vi prøvede at åbne alle døre til samarbejdet med Kina.
Jeg synes, udenrigsministeren med meget stor tydelighed har klargjort, hvad det er, der er på spil.
Rigtig meget er på spil, og derfor kan man sige, at det er rigtig vigtigt, at vi gør os meget strategiske overvejelser, og at det er en klarsynet tilgang til Kina, vi skal have fra dansk side, sådan som udenrigsministeren udtrykte det.
Fra socialdemokratisk side mener vi, at det er nødvendigt at præcisere, at vi ser på den kinesiske ageren i et tæt samarbejde med Rusland med den allerstørste alvor og som et meget stort trusselsbillede mod vores land.